八字排盘|免费算命|周易算命 - 为命理爱好者打造的八字算命平台shensuan.cc - 三命通会
三命通会》是明代万民英编撰的命理学百科全书。全书共十二卷，系统总结了八字推命术的理论与实践，涵盖五行、十神、神煞、格局等核心内容，被后世尊为命理学的总汇之作。
卷一·原造化之始第一 老子曰：无名天地之始，有名万物之母，有物混成先天地生。列御寇曰：有形生於无形，天地之初，有太易，有太初，有太始，有太素，太易者，气未见。太初者，气之始。太始者，形之始。太素者，质之始。气与形质，合而未离。 曰浑沦歴纪云，未有天地之时，混沌如鷄子，溟滓始芽鸿蒙滋萌律，云：太极元气函三为一。易曰：易有太极是生两仪，两仪生四象，四象生八卦，八卦定吉凶。易疏云：太极谓天地未分之前，元气混而为一。蒙泉子曰：太初者理之始也，太虚者气之始也，太素者象之始也，太乙者数之始也，太极者兼理气象数之始也。由数论言之，可见浑沦未判之先，只一气混合，杳冥昏昧而理未尝不在其中，与道为一是谓太极。 庄子以道在太极之先，所谓太极乃是指天地人三者，气形己具而未判者之名。而道又别是一悬空底物，在太极之先，不知道即太极，太极即道以其理之。通行者言则曰：道以其理之。极至者言则曰：太极又何尝有二邪？向非周子啓其秘，朱子阐而明之，孰知太极之为理而与气自不相离也哉。所谓太极者，乃阴阳动静之本体，不离於形气而实无声臭，不穷於变化而实有凖，则故一动一静，互为其根，分阴分阳两仪立焉。 仪者物也，凡物未始无对而亦未尝独立，天以气覆而依乎地，地以形载而附乎天。有理斯有气阴阳之谓也，有气斯有形天地之谓也，天地不生於天地，而生於阴阳，阴阳不生於阴阳而生於动静，动静不生於动静而生於太极。盖太极者本然之玅也，动静者所乘之机也，阴阳者所生之本也。太极形而上道也，阴阳形而下器也。动静无端、阴阳无始，此造化所由立焉。 栢斋何子曰：天阳之动者也，果何时动极而静乎？地阴之静者也，果何时静极而动乎？天不能生地，水不能生火，无智愚皆知之。乃谓阴阳相生不亦误乎！盖天地水火虽浑然不可离，实灿然不可乱，故阴之与阳谓之相依则可，谓之相生则不可。谓之互藏其宅则可，谓之互藏相生则不可。此言的有见也！ 夫天地未立，道本天地，天地旣立，则太极之理散在万事。由是而五行生焉，五行一、阴阳五，殊二实无余分也。阴阳一太极，精粗本末无彼此也，五行质具於地而气行於天，以质而语其生之序，则水、火、木、金、土。而水木阳也，火金阴也。又统而言之，则气阳而质阴也，又错而言之，则动阳而静阴也，盖五行之变至不可穷，然无适而非，太极之本然也。 栢齐何子曰：五行一阴阳，阴阳一太极。周子固谓太极不外乎阴阳，阴阳不外乎五行矣！自今论之水水也，火火也，金木水火土之交变也。土地也，天安在乎？有地而无天谓造化全可乎？若以谓天即太极，故朱子以上天之载释太极，天道流行释阴阳观。易曰：易有太极，是生两仪，两仪生四象，四象生八卦，八卦之中有乾有坤，则天地皆太极之分体明矣。以天为太极之全体，而地为天之分体，岂不误甚也哉！其説似有理也。 夫五行之生，各一其性，四时之行，亦有其序。春以生之，夏以长之，秋以肃之，冬以藏之，春而夏，夏而秋，秋而冬，冬而复春，而相循无穷。 盖五行异质四时异气而皆不外乎阴阳，阴阳异位、动静异时而皆不离乎太极。至於所以为太极者，又无声臭之可言，是性之本体然也。故五行各一其性，所谓各具一太极也。四时自有其序，所谓运用一太极也。五行四时周而复始，所谓统体一太极也。而性之无所不在，又可见矣，夫天下无性外之物，而性无不在此无极、二五。所以混融而无闲，所谓玅合者也。无极是理，二五是气，真以理言，太极无妄之谓也。 精以气言阴阳五行不二之谓也，凝者聚也，气聚而成形也，盖性为之主，而阴阳五行为之经纬错综，又各以类凝聚而成形焉。阳而健者成男，则父之道也。阴而顺者成女，则母之道也。是人物之始，以气化而生者也，气聚成形，则形交气感，遂以形化而万物，生生变化无穷矣。 鲍鲁斋曰：天地以气交而生人物，观其所交，则气之所至，可以知其类之所从出矣。天气交乎地，於人为男，於物为牡，地气交乎天，於人为女，於物为牝，男女牝牡，又自交而生生化化不穷。人物旣生气，随天地之气升降交感，人得天地之中气，四方之气无不感物，得天地之偏气，而亦各随所感，故观天地之气交，可以知人物之初生矣。观天地之气感，可以知人物之相生矣。 朱子曰：乾道成男，坤道成女，凝体於造化之初，二气交感化生万物，流行於造化之後，此理之常也。若姜嫄、简狄之生稷契，则又不可以先後言矣，此理之变也。张九韶曰：论人物始生，於天地肇判之初，则由气化而後有形化，张子所谓天地之气生之是也，论人物始生，於结胎受形之初，则由精气之聚，而後有是物。朱子所谓阴精阳气聚而成物是也。由是言之，则人也物也，气也形也，孰有出於阴阳之外哉。 夫命禀於阴阳有生之初，非人所能移，莫之为而为非我所能，必於是有生而富、生而贵者，有生而寿、生而夭者。有生而贫、生而贱者。有生而富贵双全巍巍人上者。有生而贫贱兼有落落人下者。有生而宜寿而反夭阏，有生而宜夭而反长年之数者。谓由於所积而然与，亦由於所性而然与，谓由於所积则贫，可以致富贱，可以致贵夭，可以致寿。 古之所谓人能胜天者也，谓由於所性以得乎富贵者终於富贵，贫贱者终於贫贱，寿夭者终於寿夭，古之所谓命不可移也。夫谓之积则不可专以为命，夫谓之性则不可专，以为人将以付之於所积，与未知命之所禀。富贵寿夭贫贱何如也，将以付之於所性，与未有富贵寿夭贫贱可坐待者，而人为似不可缺也。或曰命禀有生之初，诚哉是言也。 何人生天地之中，有五行八字相同，而富贵贫贱寿夭之不一，其故何也？答曰：阴阳二气交感之时，受真精玅合之气，凝结为胎，成男成女得天地父母一时气候，是以禀其清者为智为贤，禀其浊者为愚为不肖。智者贤者由是或富或贵，或寿必有所得，所谓徳足以获福也。愚者不肖者，不能自奋日益昏蔽，则贫贱与夭有不能免，所谓下愚不移是也。 其富贵两全者，原禀清轻之气，生逢得令之时，兼以财官亨通，禄马旺相，其运与限甚吉甚祥，纵有少晦，不系驳杂。其贫贱兼有者，原禀重浊之气，生逢失令之时，刑冲驳杂无些顺美，虽无祸患侵扰，未免蹇滞不前。又有富而贫、贫而富、贵而贱、贱而贵、寿而夭、夭而寿者，又有为贤为智而反贫贱，为愚不肖而反富贵者。天地间之人万有不齐，此亦四时五行偏正、得失、向背、浅深之气之所致也。 故当时元气虽禀轻清，然而生於衰败之时，行休囚之运，富者损失财源，贵者剥官退位，寿者夭阏不禄。其元气虽禀重浊，其人生中和之令，行旺相之运，贫不终贫而为富，贱不终贱而为贵，夭不终夭而为寿。 虽然修为在人，人定胜天，命禀中和性加积善，岂但一身享福已哉！而子子孙孙荣昌利达理宜然也。命值偏枯，性加积恶，非惟自身值祸已也，而子子孙孙落落人下得非报。与由前言之，虽系於命，亦在於人之积与不积耳。易曰：“积善之家必有余庆，积不善之家必有余殃。”殆此之谓与。耕野子曰：天一气尔，气化生水，水中滓浊积而成土，水落土出，遂成山川。土之刚者成石而金生焉，土之柔者生木而火生焉，五行具万物生而变化无穷矣。 浚川子曰：天地之初惟有阴阳二气而己，阳则化火，阴则化水，水之渣滓便结成地，渣滓成地即土也。何至天五方言：生土水火土天地之大，化金木者，三物之所自出。金石之质必积久而後结生之必同，於人物谓，金之气生人得乎，且天地之间无非元气之所为其性，其种巳各具太始之先，金有金之种，木有木之种，人有人之种，物有物之种，各各完具不相假借不相凌犯，而谓五行递互相生可乎。 今五行家以金生水，厥类悬絶不侔厥理颠倒失次，不知木以火为气，以水为滋，以土为宅，此天然至道。而曰水生木，无土将附木於何所，水多火灭土絶木且死矣，夫安能生？周子惑於五行家之説而谓：五气顺布四时行焉，不知日有进退，乃成寒暑，寒暑分平乃成四时，於五气之布何与焉？其曰：春木夏火秋金冬水皆假合之，论土无所归配於四季，不知土之气在天地内，何日不然，何处不有，何止流行於季月之晦？季月之晦，尚有而孟月之朔即灭其灭也，归於何所其来也。孰为命之天一生水，乃纬书之辞，而儒者援以入经，水火者阴阳始生之，玅物也故一，化而为火日是也，再化而为水雨露是也。 今曰：天一生水，地二生火，戾於造化本然之玅可乎其折，朱子以四时流行之气，论五行天地奇偶之数，论五行太极图阳变阴合而生。水、火、木、金、土论五行，其折五行配四时，如五行家四时各主其一，春止为木，则水火土金之气孰絶灭之，秋止为金，则水火土木之气孰留停之，土惟旺於四季，则余月之气孰把持而不使之运，又安有今日为木，明日为火，又明日为土为金为水乎，按王氏之説有理而非达观之见。 珞琭子曰：以为有也是从无而立有以为无也，天垂象以示文，夫天垂日月、五星、三垣、二十八宿之象，观天王会通其立名分野，是亦人为之耳而义象符合。至灾祥占卜或属类某事，或指见某方应於某年月日，如探左契虽天道玄远亦不外人事与五行。 阴阳家以十干十二支分为五行，因日与天会而为，岁月与日会而为，月日有三十时有十二，以人生年月日时所得干支，立为四柱以推一生吉凶，亦理之自然者也。王氏以春属木而土何在，不知五行旺相死休囚各主，其当时不当时用事不用事而言，非为春木旺而土则无。十干十二支错综，为六十甲子周而复始不假安排，即造化之所在也。非为今日属木，明日属火，便非天道之自然。不思人立而天从之，人感而天应之，即天象立名分野之义，天人合一之道也。观一日有早午晏晚，自有温凉寒热气候，是金木水火土备於一日五行之不相离，如此谓今日木明日火又何，莫而非天道之自然也耶。 且朝廷造历颁之天下，其载一年三百六十五日中间，一年之神煞方位每月之天行徳旺。而一日之中，又有黑黄吉凶事之宜与不宜，人遵之则福，违之则祸，是果无理强造而率天下以必从哉，又相人术观气色之青黄赤白黑而决祸福，应於某年月日时，青则甲乙，黄则戊己，赤则丙丁，白则庚辛，黑则壬癸，一毫不爽察病亦然观素问可见。 是干支虽所以纪日，而造化不外是也，又人之精神梦寐预兆吉凶占之者，或以意断或以物象或以字解或以音叶，皆人为之也而吉凶不能外焉。是有是人而後有是梦，因是梦而求是人造化，且不外而况干支五行，自有天地便有此理，因有此理便生是人人与天一也。 外人以言天外天以言人皆诬矣，若伏羲画卦仰观俯察远稽近，取是得天地人物之理，而八卦所由作也。今之谈阴阳者，虽穷极天地之变探索，人物之微彰，往察来因着知微，与天地合其徳，与日月合其明，与四时合其序，与鬼神合其吉凶，亦岂能外干支五行而别有造化，以尽天地人物之大哉。今王氏知尊易，而不信阴阳家説，是知有理而不知有数也，理数合一，天人一理，神而明之，存乎其人焉耳。
卷一·论五行生成第二 天高寥廓，六气回旋以成四时；地厚幽深，五行化生以成万物。可谓无穷而莫测者也。圣人立法以推步者，盖不能逃其数。观其立数之因，亦皆出乎自然。故载于经典，同而不异，推以达其机，穷以通其变，皆不离于数内。一曰水，二曰火，三曰木，四曰金，五曰土者，咸有所自也。水，北方子之位也，子者，阳之初一，阳数也，故水曰一；火，南方午之位也，午者，阴之初二，阴数也，故火曰二；木居东方，寅，阳也，三者，奇之数，亦阳也，故木曰三；金居西方，酉，阴也，四者，偶之数，亦阴也，故金曰四；土应西南长夏，五者，奇之数，亦阳也，故土曰五。由是论之，则数以阴阳而配者也。若考其深义，则水生于一。天地未分，万物未成之初，莫不先见于水，故《灵枢经》曰：“太一者，水之尊号。先天地之母，后万物之源。”以今验之，草木子实未就，人虫、胎卵、胎胚皆水也，岂不以为一？及其水之聚而形质化，莫不备阴阳之气在中而后成。故物之小而味苦者，火之兆也；物熟则甘，土之味也。甘极而后淡，淡，本也。然人禀父母阴阳生成之化，故先生二肾，左肾属水，右肾属火。火曰命门，则火之因水而后见。故火曰次二。盖草木子实，大小虽异，其中皆有两以相合者，与人肾同，亦阴阳之兆。是以万物非阴阳合体则不能化生也。既阴阳合体，然后而春生而秋成，故次三曰木，次四曰金。盖水有所属，火有所藏，木有所发，金有所别，莫不皆因土而后成也。故金木水火皆待土而后成。兼其土数，五以成之，则水六，火七，木八，金九；土常以五之生数不可至十者，土不待十以成，是生成之数皆五以合之。明大衍之数，由是以立，则万物岂能逃其数哉？
卷一·论五行生克第三 五行相生相克，其理昭然。十干十二支、五运六气、岁月日时皆自此立，更相为用，在天则为气：寒、暑、燥、湿、风；在地则成形：金、木、水、火、土。形气相感而化生万物，此造化生成之大纪也。原其妙用，可谓无穷矣。 木主于东；应春。木之为言触也，阳气触动，冒地而生也。水流趋东以生木也；木上发而覆下，乃自然之质也。 火主于南，应夏。火之为言化也，毁也，阳在上，阴在下；毁然盛而变化万物也。钻木取火，木所生也。然火无正体，体本木焉。出以应物，尽而复入，乃自然之气也。 金主于西，应秋。金之为言禁也，阴气始禁止万物而收敛，披沙拣金，土所生也。生于土而别于土，乃自然之形也。 水主于北，应冬。水之为言润也。阴气濡润，任养万物也。水西而东，金所生也。水流曲折，顺下而达，乃自然之性也。 土主于中央，兼位西南，应于长夏。土之为言吐也，含吐万物，将生者出，将死者归，为万物家。故长于夏末，火所生也。土或胜水，水乃反土，自然之义也。 五行相克，子皆能为母，复雠也。木克土，土之子金反克木；金克木，木之子火反克金；火克金，金之子水反克火；水克火，火之子土反克水；土克水，水之子木反克土。互能相生，乃其始也；互能相克，乃其终也。皆出乎天之性也。《素问》所谓水生木，木复生火，是木受窃气，故水怒而克火。即子逢窃气，母乃力争，与母被鬼伤，子来力救，其义一也。强可攻弱，土得木而达；实可胜虚，水得土而绝；阴可消阳，火得水而灭；烈可敌刚，金得火而缺；坚可制柔，木得金而伐。故五者流行而更转，顺则相生，逆则相克，如是则各各为用，以成其道而已。
卷一·论支干源流第四 夫干犹木之干，强而为阳；支犹木之枝，弱而为阴。昔盘古氏明天地之道，达阴阳之变为三才。首君以天地既分之后，先有天而后有地，由是气化而人生焉，故天皇氏一姓十三人，继盘古氏以治，是曰天灵淡泊，无为而俗自化，始制干支之名，以定岁之所在。其十干曰：于逢、旃蒙、柔兆、疆圉、着雍、屠维、上章、重光、玄默、昭阳；十二支曰：困敦、赤奋若、摄提格、单于、执徐、大荒落、敦洋、协洽、捃滩、作噩、阉茂、大渊献。蔡邕独断曰：“干，干也。其名有十，亦曰十母，即今甲乙丙丁戊己庚辛壬癸是也；支，枝也。其名十有二，亦曰十二子，即今子丑寅卯辰巳午未申酉戌亥是也。”谓之天皇氏者，取其天开于子之义也；谓之地皇氏者，取其地辟于丑之义也；谓之人皇氏者，取其人生于寅之义也。故干支之名在天皇时始制，而地皇氏则定三辰，道分昼夜，以三十日为一月，而干支始各有所配。人皇氏者，主不虚王，臣不虚贵，政教君臣所自起，饮食男女所自始，始得天地之气而有子母之分，于是干支始有所属焉。至于伏羲仰观象于天，俯观法于地，中观万物与人，始画八卦以通神明之德，以类万物之情，以作甲历而文字生焉。逮及黄帝授河图，见日月星辰之象，于是始有星官之书。命大尧探五行之情，占斗纲所建，于是始作甲子配五行纳音之属。
卷一·总论纳音第五 尝观《笔谈》论六十甲子纳音，本六十律，旋相为宫，法也。纳音与《易》纳甲同法：乾纳甲、坤纳癸，始于乾而终于坤。纳音始于金，金，乾也，终于土，土，坤也。五行之中，惟有金铸而为器，则音响彰，纳音所以先金。 纳音之法，同类娶妻，隔八生子，律吕相生之法也。甲子，金之仲，同位娶乙丑，隔八下生壬申；金之孟壬申，同位娶癸酉，隔八上生庚辰；金之季庚辰，同位娶辛巳，隔八下生戊子。火之仲戊子，娶己丑，生丙申；火之孟丙申，娶丁酉，生甲辰；火之季甲辰，娶乙巳，生壬子。木之仲如是左行，至于丁巳，中吕之宫。五音一终，复自甲午金之仲，娶乙未，隔八生壬寅，一如甲子之法，终于癸亥。自子至于巳为阳，故自黄钟至于仲吕皆下生；自午至于亥为阴，故自林钟至于应钟皆上生。夫上下生者，正谓天气下降，地气上升。 数之所合，变之所由出也。乾为天，坤为地，乾坤合而为泰；德为父，红为母，德红合而为东；干为君，支为臣，干支合而纳音生。是故甲乙为君，子丑为臣，子丑甲乙合而为金。盖五行之在天下，各有气性，有材位，或相济或相克，若成器未成器，旺中受绝，绝中受气，惟相配而取之为不同耳。此金之数之所以难同而又有海中沙中之异。
卷一·论纳音取象第六 昔者，黄帝将甲子分轻重而配成六十，号曰花甲子，其花字诚为奥妙，圣人借意而喻之，不可着意执泥。夫自子至亥十二宫，各有金、木、水、火、土之属，始起于子为一阳，终于亥为六阴，其五行所属金、木、水、火、土，在天为五星，于地为五岳，于德为五常，于人为五脏，其于命也为五行。是故甲子之属乃应之于命，命则一世之事。故甲子纳音象，圣人喻之，亦如人一世之事也。何言乎？子丑二位，阴阳始孕，人在胞胎，物藏根，未有涯际；寅卯二位，阴阳渐开，人渐生长，物以拆甲，群葩渐剖，如人将有立身也；辰巳二位，阴阳气盛，物当华秀，如人三十、四十而有立身之地，始有进取之象；午未二位，阴阳彰露，物已成齐，人至五十、六十，富贵贫贱可知，凡百兴衰可见；申酉二位，阴阳肃杀，物已收成，人已龟缩，各得其静矣；戌亥二位，阴阳闭塞，物气归根，人当休息，各有归着。详此十有二位先后，六十甲子可以次第而晓。 甲子乙丑何以取象为海中之金？盖气在包藏，有名无形，犹人之在母腹也； 壬寅癸卯绝地存金，气尚柔弱，薄若缯缟，故曰金泊金； 庚辰辛巳以金居火土之地，气已发生，金尚在矿，寄形生养之乡，受西方之正色，乃曰白蜡金； 甲午乙未则气已成，物质自坚实，混于沙而别于沙，居于火而炼于火，乃曰沙中金也； 壬申癸酉气盛物极，当施收敛之功，颖脱锋锐之刃。盖申酉金之正位，干值壬癸，金水淬砺，故取象剑锋而金之功用极矣； 庚戌辛亥则金气藏伏，形体已残，锻炼首饰，已成其状，藏之闺阁，无所施为，而金之功用毕，故曰庚戌辛亥钗钏金。 壬子癸丑何以取象桑柘木？盖气居盘屈，形状未伸，居于水地，蚕衰之月，桑柘受气，取其时之生也； 庚寅辛卯则气已乘阳，得栽培之势力其为状也，奈居金下，凡金与霜素坚，木居下得其旺，岁寒后凋，取其性之坚也，故曰松柏木； 戊辰己巳则气不成量，物已及时，枝叶茂盛，郁然成林，取其木之盛也，故曰大林木； 壬午癸未，木至午而死，至未而墓，故杨柳盛夏叶凋，枝干微弱，取其性之柔也，故曰杨柳木； 庚申辛酉，五行属金而纳音属木，以相克取之。盖木性辛者，唯石榴木；申酉气归静肃，物渐成实，木居金地，其味成辛，故曰石榴木；观他木至午而死，惟此木至午而旺，取其性之偏也。 戊戌己亥，气归藏伏，阴阳闭塞，木气归根，伏乎土中，故曰平地木也。 丙子丁丑何以取象涧下水？盖气未通济，高段非水流之所，卑湿乃水就之乡，由地中行，故曰涧下水；甲寅乙卯，气出阳明，水势恃源，东流滔注，其势浸大，故曰大溪水； 壬辰癸巳，势极东南，气傍离宫，火明势盛，水得归库，盈科后进，乃曰长流水也； 丙午丁未，气当升降，在高明火位，有水沛然作霖，以济火中之水，惟天上乃有，故曰天河水； 甲申乙酉，气息安静，子母同位，出而不穷，汲而不竭，乃曰井泉水； 壬戌癸亥，天门之地，气归闭塞，水历遍而不趋，势归乎宁谧之位，来之不穷，纳之不溢，乃曰大海水也。 戊子己丑何以取象霹雳火？盖气在一阳，形居水位，水中之火，非神龙则无，故曰霹雳火； 丙寅丁卯，气渐发辉，因薪而显，阴阳为治，天地为炉，乃曰炉中火也； 甲辰乙巳，气形盛地，势定高冈，传明继晦，子母相承，乃曰覆灯火也； 戊午己未，气过阳宫，重离相会，炳灵交光，发辉炎上，乃曰天上火也； 丙申丁酉，气息形藏，势力韬光，龟缩兑位，力微体弱，明不及远，乃曰山下火也； 甲戌乙亥谓之山头火者，山乃藏形，头乃投光，内明外暗，隐而不显，飞光投乾，归于休息之中，故曰山头火也。 庚子辛丑何以取象壁上土？气居闭塞，物尚包藏，掩形遮体，内外不交，故曰壁上土； 戊寅己卯，气能成物，功以育物，发乎根，壮乎萼蕊，乃曰城头土也； 丙辰丁巳，气以承阳，发生已过，成齐未来，乃曰沙中土也； 庚午辛未，气当承形，物以路彰，有形可质，有物可彰，乃曰路傍土也； 戊申己酉，气以归息，物当收敛，龟缩退闲，美而无事，乃曰大驿土也； 丙戌丁亥，气成物府，事以美圆，阴阳历遍，势得其间，乃曰屋上土也。 余见路旁之土播殖百谷，午未之地，其盛夏长养之时乎？ 大驿之土通达四方，申酉之地，其得朋利亨之理乎？ 城头之土取堤防之功，五公恃之，立国而卫民也； 壁上之土明粉饰之用，臣庶资之，爰居而爰处也； 沙中之土，土之最润者也，土润则生，故成齐未来而有用； 屋上之土，土之成功者也，成功者静，故止于一定而不迁。 盖居五行之中，行负载之令，主养育之权，三才五行皆不可失；处高下而得位，居四季而有功；金得之锋锐雄刚，火得之光明照耀，木得之英华越秀，水得之滥波不泛，土得之稼穑愈丰。聚之不散，必能为山，山者，高也；散之不聚，必能为地，地者，原也。用之无穷，生之罔极，土之功用大矣哉！ 五行取象，皆以对待而分阴阳，即始终而明变化。如甲子乙丑对甲午乙未，海中沙中，水土之辨，阴阳之分也；壬寅癸卯对壬申癸酉，金泊剑锋，金木之辨，刚柔之别也；庚辰辛巳对庚戌辛亥，白蜡钗钏，乾巽异方，形色各尽也；壬子癸酉对壬午癸未，桑柘杨柳，一曲一柔，形质多别也；庚寅辛卯对庚申辛酉，松柏石榴，一坚一辛，性味迥异也；戊辰己巳对戊戌己亥，大林平地，一盛一衰，巽乾殊方也；戊子己丑对戊午己未，霹雳天上，雷霆挥鞭，日月同照也；丙寅丁卯对丙申丁酉，炉中山下，火盛木焚，金旺火灭也；甲辰乙巳对甲戌乙亥，覆灯山头，含光畏风，投光止艮也；庚子辛丑对庚午辛未，壁上路旁，形分聚散，类别死生也；戊寅己卯对戊申己酉，城头大驿，东南西北，坤艮正位也；丙辰丁巳对丙戌丁亥，沙中屋上，干湿互用，变化始终也。 圆看方看，不外旺相死休；因近取远，莫逃金木水火土。以干支而分配五行，论阴阳而大明终始。天成人力相兼，生旺死绝并类。呜呼！六十甲子圣人不过借其象以明其理，而五行性情、材质、形色、功用无不曲尽而造化无余蕴矣。
卷一·释六十甲子性质吉凶一第七 甲子金，为宝物，喜金木旺地。进神喜，福星，平头，悬针，破字。 乙丑金，为顽矿，喜火及南方日时。福星，华盖，正印。 丙寅火，为炉炭，喜冬及木。福星，禄刑，平头，聋哑。 丁卯火，为炉烟，喜巽地及秋冬。平头，截路，悬针。 戊辰木，山林山野处不材之木，喜水。禄库，华盖，水禄马库，棒杖，伏神，平头。 己巳木，山头花草，喜春及秋。禄库，八吉，阙字，曲脚。 庚午土，路旁干土，喜水及春。福星，官贵，截路，棒杖，悬针。 辛未土，含万宝，待秋成，喜秋及火。华盖，悬针，破字。 壬申金，戈戟，大喜子午卯酉。平头，大败，妨害，聋哑，破字，悬针。 癸酉金，金之椎凿，喜木及寅卯。伏神，破字，聋哑。 甲戌火，火所宿处，喜春及夏。正印，华盖，平头，悬针，破字，棒杖。 乙亥火，火之热气，喜土及夏。天德，曲脚。 丙子水，江湖，喜木及土。福星，官贵，平头，聋哑，交神，飞刃。 丁丑水，水之不流清澈处，喜金及夏。华盖，进神，平头，飞刃，阙字。 戊寅土，堤阜城郭，喜木及火。伏神，俸杖。聋哑。 己卯土，破堤败城，喜申酉及火。进神，短夭，九丑，阙字，曲脚，悬针。 庚辰金，锡蜡，喜秋及微木。华盖，大败，棒杖，平头。 辛巳金，金之幽者，杂沙石，喜火及秋。天德，福星，官贵，截路，大败，悬针，曲脚。 壬午木，杨柳干节，喜春夏。官贵，九丑，飞刃、平头、聋哑，悬针。 癸未木，杨柳根，喜冬及水，亦宜春。正印，华盖，短夭，伏神，飞刃，破字。 甲申水，甘井，喜春及夏。破禄马，截路，平头，破字，悬针。 乙酉水，阴壑水，喜东方及南。破禄，短夭，九丑，曲脚，破字，聋哑。 丙戌土，堆阜，喜春夏及水。天德，华盖，平头，聋哑。 丁亥土，平原，喜火及木。天乙，福星，官贵，德合，平头。 戊子火，雷也。喜水及春夏，得土而神天。伏神，短夭，九丑，杖刑，飞刃。 己丑火，电也，喜水及春夏，得地而晦。华盖，大败，飞刃，曲脚，阙字。 庚寅木，松柏干节，喜秋冬。破禄马，相刑，杖刑，聋哑。 辛卯未，松柏之根，喜水土及宜春。破禄，交神，九丑，悬针。 壬辰水，龙水，喜雷电及春夏。正印，天德，水禄马库，退神，平头，聋哑。 癸巳水，水之不息，流入海，喜亥子，乃变化。天乙，官贵，德合，伏马，破字，曲脚。 甲午金，百炼精金，喜水木土。进神，德合，平头，破字，悬针。 乙未金，炉炭余金，喜大火及土。华盖，截路，曲脚，破字。 丙申火，白茅野烧，喜秋冬及木。平头，聋哑，大败，破字，悬针。 丁酉火，鬼神之灵响，火无形者，喜辰戌丑未。天乙，喜神，平头，破字，聋哑，大败。 戊戌木，蒿艾之枯者，喜火及春夏。华盖，大败，八专，杖刑，截路。 己亥木，蒿艾之茅，喜水及春夏。阙字，曲脚。 庚子土，土中空者，屋宇也，喜木及金。木德合，杖刑。 辛丑土，坟墓，喜木及火与春。华盖，悬针，阙字。 壬寅金，金之华饰者，喜木及微火。截路，平头，聋哑。 癸卯金，环钮钤铎，喜盛火及秋。贵人，破字，悬针。 甲辰火，灯也，喜夜及水，恶昼。华盖，大败，平头，破字，悬针。 乙巳火，灯光也，同上，尤喜申酉及秋。正禄马，大败，曲脚，阙字。 丙午水，月轮，喜夜及秋，水旺也。喜神，羊刃，交神，平头，聋哑，悬针。 丁未水，火光也，同上。华盖，羊刃，退神，八专，平头，破字。 戊申土，秋间田地，喜申酉及火。福星，伏马，杖刑，破字，悬针。 己酉土，秋间禾稼，喜申酉及冬。退神，截路，九丑，阙字，曲脚，破字，聋哑。 庚戌金，刃剑之余，喜微火及木。华盖，杖刑。 辛亥金，钟鼎实物，喜木火及土。正禄马，悬针。 壬子木，伤水多之木，喜火土及夏。羊刃，九丑，平头，聋哑。 癸丑木，伤水少之木，喜金水及秋。华盖，福星，八专，破字，阙字，羊刃。 甲寅水，雨也，喜夏及火。正禄马，福神，八专，平头，破字，悬针，聋哑。 乙卯水，露也，喜水及火。建禄，喜神，八专，九刃，曲脚，悬针。 丙辰土，堤岸，喜金及木。禄库，正印，华盖，截路，平头，聋哑。 丁巳土，土之沮，喜火及西北。禄库，平头，阙字，曲脚。 戊午火，日轮，夏则人畏，冬则人爱，忌戊子、己丑、甲寅、乙卯。伏神，羊刃，九丑，棒杖，悬针。 已未火，日光，忌夜，亦畏四者。福星，华盖，羊刃，阙字，曲脚，破字。 庚申木，榴花，喜夏，不宜秋冬。建禄马，八专，杖刑，破字，悬针。 辛酉木，榴子，喜秋及夏。建禄，交神，九丑，八专，悬针，聋哑。 壬戌水，海也，喜春夏及木。华盖，退神，平头，聋哑，杖刑。 癸亥水，百川，喜金土火。伏马，大败，破字。截路。 以上六十甲子，盛大者忌变为小弱，小弱者欲变盛大也耶。先贫贱而后富贵则荣华，先富贵而后贫贱则卑辱；不可以其先贫贱而不论其富贵，亦不可以其先富贵而不论其贫贱也。且生年属木，假令是庚寅、辛卯，则木之盛大可知；若月日时胎不见他木，则以松柏论，万一上见杨柳木或柘榴木，则舍大就小，不以松柏论也。假令是壬午癸未生人，则木之小弱可知，若月日时胎不见他木，则以杨柳论，万一见松柏木或大林木，则弃小论大，不可以杨柳论也。以至天上火、剑锋金、大海水、大驿土生人，月日时胎别见他位，纳音同而小弱者，又如覆灯火，金泊金、井泉水、沙中土生人，月日时胎别见他位，纳音同而盛大者，或引凡而入圣，或先重而后轻，皆当从其变者而论之，不可拘于一端。 甲子，从革之金。其气散，得戊申土、癸巳水相之则吉，戊申乃金临官之地，土者更旺于子，必能生成；癸巳系金生于巳，水旺于子，纳音各有所归。又为朝元禄，忌丁卯、丁酉、戊午之火。 乙丑，自库之金。火不能克。盖已藏之金自无克害冲破，未有不显荣者，独忌己丑、己未之火。阎东叟云：“乙丑为正印，具大福德，秋冬富贵寿考，春夏吉中有凶；入格则建功享福，带煞类为凶会。”《玉霄宝鉴》云：“甲子乙丑未成器，金见火则成，多见则吉。” 丙寅，赫曦之火。无水制之则有燔灼炎热之患，水不可过，独爱甲寅之水，就位济之。又名朝元禄。《五行要论》云：“丙寅火含灵明冲粹之气，四时生生之德，入贵格则文采发应，主魁甲之贵。” 丁卯，伏明之火。气弱，宜木生之，遇水则凶，乙卯、乙酉水最毒。 戊辰，两土下木。众金不能克，盖土生金，有子母之道。得水生之为佳。《五行要论》云：“戊辰、庚寅、癸丑三辰，挺刚德清健之数，生于春夏，能特立独奋，随变成功；更逢旺气，则有凌霄耸壑之志。惟忌秋生，虽怀志节，屈而不伸。” 己巳，为近火之木。金自此生，于我无伤；忌见生旺之金。阎东叟云：“己巳在巽，为风动之木，根危易拔，和之以金、土，运规东南，方成材用，虽外阳内阴，别无辅助，则其气虚散，更为金鬼所克，乃不材之木也。” 庚午辛未，始生之土。木不能克，惟忌水多，反伤其气。木多却有归，盖木归未也。阎东叟云：“庚午、辛未、戊申、己酉皆厚德之土，含容镇静，和气融洽，福禄优裕，入格则多历方岳之任，有普惠博爱之功。” 壬申，临官之金，利见水土，若丙申、丙寅、戊午之火则为灾害。《玉宵宝鉴》云：“壬申、癸酉，金旺之位，不可复旺，旺则伤物；不可见火，见火则自伤。” 甲戌，自库之火。不嫌众水，只忌壬戌。所谓墓中受克，其患难逃。《五行要论》云：“甲戌火为印为库，含至阳藏伏之气，贵格逢之，富贵光大。惟忌复生，防吉中有凶。” 乙亥，伏明之火。其气湮郁而不发，借己亥、辛卯、己巳、壬午发，未木生之则精神旺相，癸亥、丙午水有之则不吉。 丙子，流衍之水。不忌众土，惟嫌庚子，乃旺中逢鬼，不祥莫大焉。《五行要论》云：“丙子自旺之水，阳上阴下，精神俱全，禀之者天资旷达，识量渊深；春夏为济物之气，多建利泽之功。” 丁丑，福聚之水。最爱金生，忌辛未、丙辰、丙戌，相刑破也。《五行要论》云：“丁丑、乙酉，在数为涣弱之水，阴盛阳弱，禀之者器识清明，多慧少福，橐以水木旺气，则阴阳均协，为贵达崇显之气。”
卷一·释六十甲子性质吉凶二第八 戊寅，受伤之土。最为无力，要生旺火，以资其气。忌己亥、庚寅、辛卯诸色木克，主短折之凶。《五行要论》云：“戊寅、丙戌此二位乘土德厚气，一含生火，一含宿火，是谓阳灵袭中，福庆之辰；贵格得之，道德盖世，贵极人臣，惟亲王、贵公子多于此日生；常格得之，亦主福寿遐远，始终安逸。” 己卯，自死之土。抑又甚焉。贵得丁卯、甲戌、乙亥、己未之火，由合而来，以致其福。《五行要论》云：己卯，自死土，建于震位，风行雷动，散为和气，德自冲虚。禀之者类有道行，随变而适，有养生自在之福寿，惟不利死绝，则为久假不归之徒。” 庚辰，气聚之金。不用火制，其器自成，火盛反丧其器，病绝火无害。若甲辰、乙巳火，恶不可言；亦不能克众木，盖我气亦聚耳。阎东叟云：“庚辰之金具刚健沈厚之德，禀聪明疏通之性。春夏福祸倚伏，秋冬秀颖充实；入格则兼资文武，带煞则好弄兵权。” 辛巳，自生之金。精神具足，体气完备，炎烈炽化而不亡。忌丙辰、乙巳、戊午之火。盖金生于巳，而不能生败于午，绝于寅而气散，复见生旺之火，乌可当之？《五行要论》云：“辛巳金为自生学堂，具英明瑰奇之德，秋冬得力十全，春夏七凶之吉；入贵格则主学行英伟，致身清贵，常怀济物之心。” 壬午，柔和之木。枝干微弱，木能生火，却忌见火多，多则烬矣。虽生旺之金，亦不能伤。盖金就我败，得金反贵。水土盛者亦贵。惟忌甲午金伤之。《五行要论》云：“壬午，自死之木。木死绝则魂游而神气灵秀，禀之者挺静明之德，抱仁者之勇，建立功行，可谓静而有勇，延年益寿。” 癸未，自库之木。生旺则佳，虽乙丑金不能冲破，各归其根而不相犯。忌庚戌、乙未金。《玉宵宝鉴》云：“壬午、癸未谓之杨柳木者，盖木至午而死，至未而墓，故盛夏叶稠，得其时则富寿，非其时则贫夭。” 甲申，自生之水。其气流衍，宜有所规。亦借金生，不忌众土，特嫌戊申，庚子之土。《五行要论》云：“甲申水自生，含天真学堂，得之入局主智识聪慧，妙用无穷。” 乙酉，自败之水。假众金以相之，盖我气既弱，借母以育。忌己酉、己卯、戊申、庚子、辛丑之土，则夭折穷贱。 丙戌，福壮禄厚之土。木不能克。忌见生旺之金。若遇火盛则贵不可言。 丁亥，临官之土。木不能克。嫌金多，须得火生救之，乃吉。忌己亥、辛卯之木。《五行要论》云：“丁亥、庚子二土中含金数，内刚外和。禀之者得有定力，土下济之以水火旺气，能建功立事，敢为威果之行。” 戊子、己丑，水中之火，又曰神龙之火。遇水方贵，为六气之君火也。《五行要论》云：“戊子含精神辉光全实之气，作四时保生之福，入贵格则为大人君子，器宇含弘，富贵终吉。” 己丑，为天将之火，又为天乙本家。含威福光厚之气，发越峻猛，贵局乘之，为将德，为魁名而建功。《烛神经》云：“丑，胎养之火，其气渐隆。若遇丙寅、戊午之火助之，可成济物之功。” 庚寅、辛卯，岁寒之木。雪霜无以改其操，况金能克之乎？上有庚辛，不假制治，自然成材。阎东叟云：“辛卯木自旺，春夏则气节挺拔，建功立事；生于秋则狂狷折挫，劲气不伸。” 壬辰，自库之水。若池沼水积之地，忌金来决破。若再见壬辰，是谓自刑，别辰无咎；遇多水、土皆喜。惟畏壬戌、癸亥、丙子之水，生旺太过，汗漫无归。《五行要论》云：壬辰水为正印，含清明润沃之德。禀之者含容弘大，心识如镜。春夏得之，作大福慧；秋冬得之，类奸诈无德。” 癸巳，为自绝之水，名曰涸流。若丙戌、丁亥、庚子壮厚之土，其涸可待；若得三合生旺之金生之，则源泉混混，盈科而进也。《五行要论》云：“癸巳、乙卯，自绝自死之水，乃至阴退，藏真精啬，养凝成贵气。贵局乘之，类是妙道，君之夙体常德，有功及物。” 甲午，自败之金，亦曰强悍之金。遇火生旺，其器乃成。忌丁卯、丁酉、戊子之火凶。《五行要论》云：“甲午金为进神魁气，具刚明之德。秋冬则吉，春夏或凶；入贵格主科场建统众之功，非时带煞，则暴戾克忍，寡恩少义。” 乙未，偏库之金。亦火制，而土生之则福壮气聚。忌己未、丙申、丁酉之火。《五行要论》云：“乙未金在数为木库，又为天将。具纯仁厚义之德，无往不吉。贵格得之，是不世之英杰，魁镇士伦；常格得之，带煞冲犯，亦作小人中之君子，眉寿人也。” 丙申，自病之火，丁酉，自死之火。其气极微，假木相助，其气方生。忌甲申、乙酉、甲寅、乙卯之水。阎东叟云：“丙申，病火。以木为文明之德，以水为旷达之性，以土为福慧之基；惟金为暴疟，纵有吉辰，革为不和之气。” 戊戌，土中之木。忌重见土，若纳音土多，一生屯蹇。金不能克，盖金气至戌而散，遇金乃能致福；利见水多木盛而为贵格。阎东叟云：“戊戌之木，孤根独立，和之以水火旺气则有英明秀实之德，入格则文章进达，福禄始终，然乘天将之气，主备历艰险，节操不移，方见晚福。” 己亥，自生之木。根本繁盛，不忌众金，惟嫌辛亥、辛巳、癸酉之金；若见乙卯、丁未水、癸未木，未有不大贵。阎东叟云：“己亥之木，得时则清贵，非时则辛苦。” 庚子，厚德之士。能克众水，不忌他木，盖木至子无气；若遇壬申之金，谓之明位禄，其贵必矣。 辛丑，福聚之土。众木不能克，盖丑为金库，丑中有金，见木何伤？《玉宵宝鉴》云：“庚子、辛丑土爱木而恶水，见木为官，见水不相宜。” 壬寅，自绝之金，癸卯，气散之金。若见众火则丧气，惟水、土朝之则吉。《五行要论》云：“壬寅、癸卯为虚薄之金，具仁柔义刚之德。科冬刚健无凶，凶为吉兆；春夏则内凶外吉，吉乃先凶。入贵格则志节英明，带煞则凶暴不能终也。” 甲辰，偏库之火。多火助之，吉，所谓同气之求，以资其不足。若见戊辰、戊戌木生之，为贵格；忌壬辰、壬戌、丙午、丁未水最毒。《五行要论》云：“甲辰为天将之火，含敏速峻烈之气，入贵格则为特达，为文魁，利秋冬，不利于夏。” 乙巳，临官之火。水不能克，盖水绝于巳；得水济之，则为纯粹。若得二三火助之，亦佳。《五行要论》云：“乙巳火含纯阳巽发之气，光辉充实，春冬向吉，夏秋向凶。”丙午、丁未，银汉之水。土不能克，天上之水，地金不能生也。生旺太过，反伤于万物；死绝太多，又不能生万物。《五行要论》云：“丙午，至崇之水，体南方温厚之气。禀之者类有道气虚变，颖异有为，魁众出伦；丁未具足三才金数，得冲正之气。禀之者主精神气全，性根高妙尽变之道。”戊申，重阜之土。木绝于申，不能克。若见金水多助，则富贵尊荣之格也。 己酉，自败之土。其气不足，借火以相助之。见丁卯、丁酉火则吉，切忌死绝。畏辛卯、辛酉木，灾蹇夭折。庚戌、辛亥，渐成之金。不可见火，恐有所伤。若得水、土相之为贵。阎东叟云：“庚戌，火墓之金，有刚烈自恃之暴。秋动庶几沈厚，春夏动生悔吝；君子执兵刑之权，小人恣犷悍之性。辛亥金禀乾健、纯明、中正之气，春、秋、冬三时吉，夏七吉三凶。贵格乘之，体仁守义；若带刑杀，肆暴贪功。” 壬子，专位之木，癸丑，偏库之木。遇死绝则富贵、生旺则贫贱；水多则夭折；金多土盛为佳。《五行要论》云：“壬子，幽阴之木，阳弱阴盛，柔而无立，类仁水德。用事惟对以丙午水，则为水、木冲粹之德，类入神仙异士标格，非常流也。” 甲寅，自病之水，乙卯，自死之水。虽然死病，土不能克，盖支干二木可以制土。若见壬寅、癸卯之金，则为优裕。《五行要论》云：“甲寅、壬戌二水为伏逆，阴胜于阳，主奸邪害物，惟济之以火土损益，方成大器。” 丙辰，自库之土。厚且壮，喜甲辰火，恶戊辰木。此土凡木不能伤，盖丙，火也，辰为火偏库，土已成器。惟嫌戊戌、己亥、辛卯、戊辰之木。《五行要论》云：“丙辰土为正印，建五福吉会之德。禀之者类皆亨大有为，不富即贵，惟犯冲者多为僧道。”
卷一·释六十甲子性质吉凶三第九 丁巳，自绝之土。又不为绝，盖一土居二火之下，在父母之乡，乘天属之恩，故不为绝。木不能克，火多益佳。《玉宵宝鉴》云：“丁巳含东南火德旺，数得之者，含容福寿。” 戊午，自旺之火，己未，偏库之火。居离明之方，旺相之地，其气极盛，他水无伤。忌丙午、丁未天上之水。《五行要论》云：“己未，衰火，含余藏宝之气，春夏之月，运入沈潜之乡，则明达峻敏，福庆深远，夏得之，非和气也，秋得之，则先吉后凶。” 庚申、辛酉二木，金居木上，因金以成器，忌再见金，致毁其器。若见甲申、乙酉水则入格。《玉宵宝鉴》云：“庚申，自绝木，为魂游神变，遇此日生者，类非凡器，常格主赋性颖异，家族不羁，入贵格则是英杰之才，立不世之功；辛酉，失位之木，木困金乡，乘之者涉世多艰，惟对癸卯金则刚柔相济，挺拔出群，决取巍科。” 壬戌，偏库之水，癸亥，临官之水，名曰大海水。盖支干、纳音皆水，忌见群水，虽壬辰水库亦不能当。不忌他土，死绝则吉，生旺则泛滥无所归也。《玉宵宝鉴》云：“亥子，水之正位，壬戌气伏而不顺，唯此水、土损益之，乃成大器。癸亥具纯阳之数，内体至仁，禀之者天资夷旷，志气浩然，发为功案，利泽日时，带煞则凶狡之流。” 又曰：丙戌之土为福隆厚，火钟于此故也。己未、庚辰、戊辰、丁丑与此同义。己未，火也，未中有墓木；庚辰，金也，辰中有墓土；戊辰，木也，辰中有墓水；丁丑，水也，丑中有墓金，皆父母之气，各有所养。此五者福壮厚以上，有鬼所伤，不为害，气成故也。 乙巳、戊午，乃盛炎之火。秋冬作德吉，春夏作刑凶。若仲夏暴炎一发，旋即归燥竟焚，和而为咎。乙巳，临官之火，上有一木生之，其气盛矣；戊午，自旺之火，若生秋冬，为温燠之气，为济物之德。若生春夏，旺火复得阳位则作凶，生仲夏，为暴戾、刻忍、凶夭之流也。 乙卯、癸巳、丁酉、乙亥，水火虽死绝，却清明而妙佳。火死绝而内明外晦，返照回光，水死绝而湛然清澈，可烛须眉，故却清明而妙佳。 壬寅之金，事君不逆，庚申之木，为臣不强。五行属五音，宫土者，君也，商金者，臣也，角木者，民也。商太过则臣强，角太过则君弱。故五音之中，常用四清以杀商角。庚申者，角木自绝也，壬寅者，商金自绝也，性情得忠顺之道，故事君不逆，为臣不强。所以自紫微、鸾台、凤阁以上官，切忌金木生旺之命，如是必不为之，为之亦不能久，独台谏则可。若金木生旺而克破则不然。庚申木、乙巳火，土金生而还不生；丙午水、癸卯金，木水死而还不死。土生申而不生于庚申，水生申而不生于戊申，火生寅而不生于甲寅，金生巳而不生于乙巳，木生亥而不生辛亥，盖生处而反受制也，得之者夭寿；木死卯而不死于癸卯，土死卯而不死于丁卯，木死午而不死于丙午，金死子而不于庚子，火死酉而不死于辛酉，盖死处得生也，若得之者长寿。 戊子，支干旺于北方，乃水之位，纳音属火，乃水中之火，非神龙不能有之；丙午，支干旺于南方，乃火之位，纳音属水，乃火中之水，非天河不能有之。戊子人得丙午，或丙午人得戊子，无不贵。盖火中生水，水中藏火，水火既济，精神运动，必灵异于人矣。 辛丑之土不嫌于木，戊戌之木不怕于金。何以辩之？丑中金库，木不为鬼；戌中有火，金反受其殃。若戊戌之木，二土在上，一木在下，埋在二土之内，尚未萌芽，不见其形，是土盛木弱。余皆仿此。 庚寅木、丁巳土不嫌金木之鬼。金至寅宫，虽为鬼而金绝在寅，故不为鬼；木至巳宫，而巳有生金克木，故不为鬼。若庚寅木逢壬申金，相冲受克。余皆仿此。 庚午之土，乘南方旺火以养其形，戊申之土自生，庚子之土自盈，不忌木鬼。盖木至午死，申绝子败，又自强之土何伤？余皆仿此。 壬申，癸酉、庚戌、辛亥四金气壮，不嫌于鬼。戊子之火不畏其鬼，水中霹雳之火，神龙有之，盖有水则雷方鸣，若逢丙午、于未天上水、则有所忌；有相战之功。大凡本命支干受伤，则主六根不足，有始无终，如丁巳见癸亥、壬子见戊午。余皆仿此。 戊午、庚申，彼我得之，超异。庚申，石榴木，夏旺，故喜戊午。盖火官旺，而石榴木性得时，戊午乃旺极之火，喜于申，见天马相资也。其神头禄者，即十干专位禄，乃阴阳专位，天地神会也。列八卦之真源，演五行之成败，刚柔相推，有无合化。故壬子之水应北方之坎，丙午之火实南宫之离，所以丙午得壬子不为破，丁巳得癸亥不为冲，是水火相济之源，有夫妇配合之理，坎离为男女精神之用也；壬子得丙午，癸亥得丁巳，则先后火水，有未济之象，不如丁巳见壬子，丙午得癸亥也。 庚申、辛酉之金应西方之兑，甲寅、乙卯之木象东方之震，所以甲寅得庚申不为刑，乙卯得辛酉不为鬼，是木女金夫之正体，明左右之神化也。木主魂，金主魄，二者左右，相间不合，若能金合，则神之化生以无间也。若庚申得乙卯、辛酉得甲寅不为元辰，变通之用也。 戊辰、戊戌之土为魁罡相会，乾坤厚得，覆载含生，不得以为反吟。戊辰、戊戌不为冲，土得正位，干守元会也。 己丑、己未是贵神守忠贞，此四真土有万物始终之道，非大人君子，熟能备此德？况神头禄各有神主之，左右运动于六合之中，盈缩于吉凶之变也。 己丑土为天乙贵人，己未土为太常福神，解百煞之凶，若得之，当用为横财之喜。戊辰为勾陈，戊戌为天空，土之神多迁改，居帅外藩，出镇边防，有不常矣；丁巳为蛇之神，凶以凶用，吉以吉承，多荧惑之忧，有滑稽之性；丙午为朱雀之神，应阳明之体，文词藻丽；甲寅为青龙之神，博施济众，得四方之利；乙卯为六合之神，主发生荣华，和弱顺党；壬子为天后之神，主阴骘天德，容美多权；癸亥为玄武之神，乃阴阳终极，有潜伏之气，从下如流，虽有大智，非轩昂超远之士，顺则安平，逆则奸宄；庚申为白虎之神，利于武而不利于文，有抱道孤骞之性，善中严外，色厉内荏，有仁义，好幽僻；辛酉为太阴之神，怀肃杀之气，有清白之风，为文章利口，不世之才，然更各以亲疏休旺定遇者之情性祸福。 ○甲子乙丑海中金 海中金者，宝藏龙宫，珠孕蛟宝，出现虽假于空冲，成器无借乎火力，故东方朔以蛤蚌名之，良有理也。妙选有珠藏渊海格，以甲子见癸亥，是不用火；逢空有蚌珠照月格，以甲子见己未，是欲合化互贵。盖以海金无形，非空冲则不能出现，而乙丑金库，非旺火则不能陶铸故也。如甲子见戊寅、庚午，是土生金，乙丑见丙寅、丁卯，是火制金。又天干逢三奇，此等格局，无有不贵。 ○壬寅癸卯金泊金 金泊金者，润色杯盘，增光宫室，打薄须借乎别金，描彩必假乎水力。此金甚微，非木则无所依。以平地为上，有此不宜见火，有火主夭。遇太阳为日间之显，二火相反，不宜同见。山下、山头，有清水助之，亦吉。惟忌炉火，就位相克。此金体薄，不能反源定夭，限运同论。井泉、涧下、天河水清，日时喜见，须月令有木，方吉；溪流、大海水浊，见溪流主漂荡，见大海无木为基，主凶残。金遇剑锋、钗钏，可以装饰，有辅成造化之理，故喜见；砂海、白蜡无益，有火济之，亦吉，无则终凶。城头、壁上二土有靠安身，城头多主寄人，壁上加木则贵，再遇灯火辉光照耀，主权贵。丙戊土中藏火，干支却不宜太炎，亦为贵格，考妙选。金命而遇戊寅，昆山片玉格也；癸卯而遇己卯，玉兔东升格也，与前海金同。 ○庚辰辛巳白蜡金 白蜡金者，昆山片玉，洛浦遗金，交栖日月之光，凝聚阴阳之气，形明体洁，乃金之正色也。此金惟喜火炼，须炉中炎火。然庚辰见之，若无水济，主贫夭，辛巳却以贵论，缘巳是金生之地，见丙寅化水逢贵故也；山下火生早，主荣贵，亦须水助方得。井泉、大溪俱为贵格。庚官在丁，辛官在丙，故庚见丁丑，官贵俱全；辛见丙子，不如癸巳更清，不贵即富。论中见木，逢多无益，以此金不能相克。若柱遇无气之火，却要木生，有禄马贵人方吉。见土只宜磨砌，方成器物，则吉，别土无用。金忌海砂，为汨没，日时逢火则荣。若见清金，加水相助，火亦不爱，只怕冲刑。妙选有哨风猛虎格，以此金日时遇辛巳或乙巳是也。
卷一·释六十甲子性质吉凶四第十 ○甲午乙未砂中金 砂中金者，刚形布地，宝质藏砂，直教陶洗为珍，必须因人始贵。此金非炉火则不能制，但甲午见丙寅，寅中火生，寅午合局，柱无长生之土则燥，更值木助。主疾夭；丙午纳音虽水，而支干纯火，加逢尤凶。山头、山下、覆灯三火既有木生，克制此金，又须清水济之，决主少年荣贵。戊子、己丑龙火相逢，子午有交媾之妙，甲己有合化之理，主贵，杂以凡火则不为奇。水惟宜井泉、涧下、天河，清静则吉；长流、大海，动而不静，并见则金泛不安；海水尤忌，见木有何关系？火衰却喜生扶，更有禄马贵人互换朝拱为上，如柱无火，逢一二木则危。若甲午远己巳，是谓采精金于黄碛，乃贵格也；金生于砂，得造化则吉，若更逢砂土，反有埋没之忧；路旁、大驿亦在所忌，有火庶几；城头戊寅、乙未喜见，谓之采精金于青沙，乃贵格也。唯丙戌之土中藏火库，乃喜见之金，为同类最喜，清气为上。海中，白蜡有火制亦得。 ○壬申癸酉剑锋金 剑锋金者，白帝司权，刚由百炼，红光射于斗牛，白刃凝于霜雪。此金造化，非水不能生，大溪、海水，日时相逢为上格；井泉、涧下，有霹雳助或得乙卯之雷方好，若无雷雳，亦金白水清格也。秋生更吉，日时遇长流在壬辰，为宝剑化为青龙，癸巳亦得。此剑不能通变。然癸丑为剑气冲头，最吉。松柏、杨柳亦吉，但多聚散；大林、平地嫌有土制，主劳苦。火见神龙，阴阳交遇，如壬申逢己丑、癸酉逢戊子，方为上格。遇天上、炉中二火，无水救则夭。诸土见皆不吉，以其埋没，只壁上、城头有磨锋淬砺之用，此二土则可。金喜同类，如壬申见壬申，癸酉见癸酉，有木制之，是谓盘根错节，所以别利器也。无木主带疾。大抵剑锋乃金之最利者，只宜水，不宜火刑，如见寅己三刑，全者大凶。 ○庚戌辛亥钗钏金 钗钏金者，美容首饰，增光腻肌，偎红倚翠之珍，枕玉眠香之宝，此金藏之闺阁，唯宜静水，井涧、溪流，见之皆吉，多见则泛，海水贫夭；天河辛亥见之无妨，丙午真火，庚戌所忌，以午戌凑成火局，有伤此金故也。太阳火日生显耀，覆灯火夜间显耀，故皆宜见，但甲辰乙巳与庚戌辛亥相冲，阴阳交见为妙，戊子己丑与丙午丁未相持，二火忌叠，见之非贫即夭。炉中火庚戌最忌，辛亥见之，丙辛化水，稍吉。山下、山头俱不宜见。若有水济，亦可。柱中有水，此金入于匣中，有福贵方吉。土见砂中，相生相养，更有涧下水助，荣华富贵。 ○戊子己丑霹雳火 霹雳火者，一缕毫光，九天号令，电掣金蛇之势，云驱铁马之奔。此火须资风水雷方为变化，若五行得值一件，皆主亨通。如日时见大海，癸亥为引凡入圣，己丑为上，戊子次之；见大溪，乙卯为雷火变化，己丑为吉，戊子忌之；辰巳为风运中，遇之尤佳；天上水名为既济，主吉，遇之者禀性含灵，聪明特异，长流无用，涧下虽就位相克，此神火也，不忌，有风亦显。五行见木，辛卯有雷，大林有风，平地有天门，与此火相资，余木无用。土见路旁，加巽则吉，砂中，丁巳有风，己卯有雷，得泉助之，亦主贵显。剑金加水，海金遇风，蜡金逢涧，皆吉，余金无用。见炉中丁卯为吉，戊子逢丙寅，太燥性凶，主夭。己丑见丙申却得，戊子忌之；灯火，东南巽地，有风最宜；戊午己未天上火，日时遇之，防刑克。再考妙选，有烈风雷雨格，即霹雳见天河是也，有天地中分格，即戊子见戊午是也，有雷霆得门格，即戊子己丑日时遇卯是也。 ○丙寅丁卯炉中火 炉中火者，天地为炉，阴阳为炭，腾光辉于宇宙，成陶冶于乾坤。此火炎上，喜得木生，惟平地之木为上，以丙寅见乙亥，谓之天乙贵，见戊戌，谓之归库，故吉，丁卯次之。然丙寅火自生，无木庶几，丁卯火自败，若无木则凶，且此火以金为用，更得金来，方应化机，但丁卯无木而更遇金，主劳苦之命。夫寅见木多火，炎而无水制，主夭，卯见三、四木不妨，如庚寅辛卯就位相生，壬午癸未化为真火，寅见之多主凶暴或疾夭。若天地原有水制，亦主中寿，丁卯无妨。此火虽喜得金为财，内剑金寅见之稍可，丁卯火既自败，又到申酉而死绝，如何能克！非贫即夭。海中、砂蜡诸金，须资木生，方喜见之，钗泊无用。见土须先有金与木，却喜土以宿之，不至太燥。如城头、屋壁皆成器之土，方好见水，命中先爱木，不然火多喜逢之。天上清水，寅命遇之为吉，卯中无木则嫌；大海，丙寅见壬戌为福库，见癸亥为官星，带合半凶半吉；井涧、溪流皆凶，有木不在此论。火见同类，若日月上衰败则吉；霹雳火本自无益，若得木生，更日时有海水则宜，无木遇水，凶；天上火须有屋土遮之，灯火巽风，又为鼓舞，亡神须兼造化，断如丙寅、丁酉、己酉、丙寅火为无气，不失大贵，如丙寅、甲午、己巳、丙寅则漂泛不安。 ○甲辰乙巳覆灯火 覆灯火者，金盏光，玉台吐艳，照日月不照之处，明天地未明之时。此火乃人间夜明之火，以木为心，以水为油，遇阴则吉，遇阳则不利。凡日时最忌再见辰巳，地支有冲，恐风吹灯灭，主夭。或以戌亥，子丑为阴，或以自未至亥为阴。五行见木为根本，凡木皆好，更得官星、禄贵相扶，干头化水，尤吉；限运遇相助，主大贵。水以井泉、涧下为真油，长流假油，妙选有暗灯添油格，即此理也；大海、河水则不可以为油，遇者主寻常。大凡此火，见水须资木，不喜长生旺气，水太泛，反凶。命值泊金照耀，最为清贵，亦须水木相资，方能显达；砂中、钗钏二金皆吉；剑锋一金，谓之灯花拂剑，尤吉；蜡金不宜。五行见土，须防克破。若壁土可以安身，屋土可以覆庇，日时并见，主福贵，砂土有木，亦主衣食，余土无用。火爱同类，却怕风吹。霹雳为龙神变化之火，必带风来，此火难存；天上、炉中二火相见，最凶。再考妙选，有魁星格、指南格，以甲辰生人，日时遇午未为是；有火土入堂格，以此火怕风，日时遇丙戌丁亥屋上土，则灯在屋中，更得添油，尤贵。 ○戊午己未天上火 天上火者，温暖山海，辉光宇宙，阳德丽天之照，阴精离海之明。戊午为太阳则刚，己未为太阴则柔，或以为夏日则刚，冬日则温，诬也。俱要戌亥为天门，卯酉为出入之门，东南为行陆之地，则吉。此火见木谓之震折，要日时有风与水方得。大林木有辰巳，松柏、石榴有卯西，故惟此三木主贵。午见木多犹可，未三、四木，劳苦之命也。见金且能照耀，不能克济。钗金有戌亥，泊金有寅卯，主吉，剑金为耀日月之光，必主少年登第，余金则殃。水宜涧下，须戊午见丁丑，己未见丙子，阴阳交互，方为福贵，柱中更有木滋生，富贵双全，大溪有己卯，井泉有己酉，出入得门，皆吉，天河雨露相济，不以就位克论，戊午见丁未亦吉，丙午则不明。火爱灯头，再有别火则燥，霹雳带云雨，则日月无光，故主昏蒙，炉中午忌丙寅，以午为刚火，才见丙寅，便为火生之地，若无清水解救，主犯刑凶死，丁卯稍可。土见砂中，有巽风相假，路傍、城屋皆吉，柱中更有金木相助，尤吉。考《妙选》​，戊午遇卯，己未遇西，为日月分秀格，而卯以己卯、辛卯为正，己卯、丁卯次之。西以乙西、癸西为正，己西、丁西次之。有日出扶桑格，即日分秀，再见己午日时，有日轮当表格，以戊午生于午，月逢己午日，又以戊午见戊子为坎离正位，有月生沧海格，即月分秀，而酉得乙癸是也，有月照寒潭格，是取壬癸亥子，纳音属水为潭，然必秋生为贵，有月桂芬芳格，是己未生人，柱有三、四木拱集，与桂林一枝同，桂林以少为贵，芬芳以多为贵，义各有所取也。再考凶格中，太阳损明，戊午不禁于水溢，是嫌水盛，太阴薄食，己未岂堪于土多？是嫌土重也。须如是并参，方尽其理。 ○丙申丁酉山下火 山下火者，草间熠耀，花理荧煌，寒林缀叶之光，隔幔点衣之彩，方朔以荧火名之，故妙选有荧火照水格，遇秋生则贵，为卿监，是以此火喜水，地支逢亥子，或纳音水更逢申酉月是也。或以山下之火最喜木与山，更得风来增辉为贵，又不以荧火论矣。大林木有辰巳为风，桑柘木有癸丑为山，松柏平地最吉，更得风助，主贵，若风多吹散，主夭。水爱井泉、涧下，有木相资，主爵位崇显，大海水不宜，然有山亦应贵格。寅卯为东方木旺火生之地，只甲寅水吉，乙卯为震，有风，见之不佳。若无火无山，更加霹火，主夭。天上水为骤雨，此火不宜相见，若先得山水滋助，亦无大害。命里有金，以清秀为吉，无木多逢，以窃气论之。乙丑为山，主贵；余金若无克破，遇贵人禄马，只以财论。土见砂中，辰巳有风，若有木有山加助，主大贵，无则虚名。火忌太阳，霹雳、灯头，是巽主光显大都。五行有火，须资木则吉，限数喜忌，俱依此断。